Ir-Regolament tal-Kummissjoni (KE) Nru 1670/2003
ta’ l-1 ta’ Settembru 2003
li jimplimenta r-Regolament tal-Kunsill (KE, Euratom) Nru 58/97 fir-rigward tad-definizzjonijiet tal-karatteristiċi għall-istatistika strutturali tal-kummerċ u li jemenda r-Regolament tal-Kummissjoni Nru 2700/98 dwar id-definizzjonijiet tal-karatteristiċi għall-istatistika strutturali tal-kummerċ
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE, Euratom) Nru 58/97 ta’ l-20 ta’ Diċembru 1996 dwar l-istatistika strutturali tal-kummerċ [1], kif l-aħħar emendat bir-Regolament tal-Kummissjoni (KE) Nru 1669/2003 [2], u b’mod partikolari l-Artikolu 12(iii) tiegħu,
Billi:
(1) Ir-Regolament (KE, Euratom) Nru 58/97 stabbilixxa qafas komuni għall-produzzjoni ta’ statistika tal-Komunità dwar l-istruttura, attività, rendiment u kompetittività ta’ negozji fil-Komunità.
(2) Ir-Regolament tal-Kummissjoni (KE) Nru 2700/98 tas-17 ta’ Diċembru 1998 dwar id-definizzjonijiet tal-karatteristiċi għall-istatistika strutturali tal-kummerċ [3], kif emendat bir-Regolament (KE) Nru 1614/2002 [4], inkluda d-definizzjonijiet tal-karatteristiċi għall-istatistika strutturali tal-kummerċ elenkati fil-modulu komuni u l-moduli dettaljati għall-industrija, negozji ta’ distribuzzjoni u kostruzzjoni tar-Regolament (KE, Euratom) Nru 58/97 dwar l-istatistika strutturali tal-kummerċ. Ir-Regolament tal-Kunsill (KE) Nru 2056/2002 [5] introduċa sett ġdid ta’ karatteristiċi għal istituzzjonijiet ta’ kreditu u fondi tal-pensjoni kif ukoll karatteristiċi ġodda dwar l-infiq ambjentali, li għalihom huma meħtieġa definizzjonijiet komuni. Barra minn hekk, hemm bżonn li jiġu emendati d-definizzjonijiet eżistenti għall-karatteristiċi dwar in-numru ta’ impriżi, valur tal-bejgħ, valur tal-produzzjoni, valur miżjud fuq il-kost tal-fabbrika u x-xiri totali ta’ merkanzija u servizzi, minħabba li d-definizzjonijiet stabbiliti fir-Regolament (KE) Nru 2700/98 ma jistgħux jiġu użati għall-kalkolazzjoni tal-valur ta’ dawn il-karatteristiċi għal servizzi ta’ assigurazzjoni, istituzzjonijiet ta’ kreditu, fondi tal-pensjoni u attivitajiet bankarji ċentrali.
(3) Hemm bżonn li jiġi implimentat sett ta’ definizzjonijiet għal karatteristiċi strutturali tal-kummerċ għas-servizzi ta’ l-assigurazzjoni, istituzzjonijiet ta’ kreditu u fondi tal-pensjoni sabiex jiġi żgurat li d-data statistikali pprovduta lill-Kummissjoni tkun komparabbli, armonizzata u ta’ kwalità tajba.
(4) Il-miżuri li għalihom hemm provdut f’dan ir-Regolament huma bi qbil ma’ l-opinjoni tal-Kumitat tal-Programm Statistikali,
ADOTTAT DAN IR-REGOLAMENT:
Artikolu 1
Id-definizzjonijiet tal-karatteristiċi 12 12 0 u 12 15 0 tar-Regolament (KE) Nru 2700/98 meħtieġa għall-attivitajiet koperti fl-Annessi 5, 6 u 7 għar-Regolament (KE, Euratom) Nru 58/97 kif ukoll għall-attivitajiet tan-NACE rev. 1, klassi 65.11 huma emendati kif stabbilit fl-Anness I, taqsimiet 3 u 4 għal dan ir-Regolament.
Id-definizzjoni tal-karatteristika 11 11 0 għall-attivitajiet koperti fl-Anness 7, id-definizzjoni tal-karatteristika 12 11 0 għall-attivitajiet koperti fl-Annessi 5 u 7 u d-definizzjoni tal-karatteristika 13 11 0 għall-attivitajiet ta’ l-Annessi 5 u 6 huma emendati kif stabbilit fl-Anness I, taqsimiet 1, 2 u 5 għal dan ir-Regolament.
Artikolu 2
Id-definizzjoni emendata tal-karatteristika 21 11 0 tar-Regolament (KE) Nru 2700/98 u d-definizzjonijiet tal-karatteristiċi 21 12 0 u 21 14 0 huma speċifikati fl-Anness II għal dan ir-Regolament.
Artikolu 3
Id-definizzjonijiet tal-karatteristiċi elenkati fit-taqsima 4 ta’ l-Anness 6 għar-Regolament (KE, Euratom) Nru 58/97 huma speċifikati fl-Anness III għal dan ir-Regolament.
Artikolu 4
Id-definizzjonijiet tal-karatteristiċi elenkati fit-taqsima 4 ta’ l-Anness 6 għar-Regolament (KE, Euratom) Nru 58/97 huma speċifikati fl-Anness IV għal dan ir-Regolament.
Artikolu 5
L-Istati Membri għandhom japplikaw l-emendi tad-definizzjonijiet tal-karatteristiċi 12 12 0, 12 15 0 u 13 11 0 tat-taqsima 4 ta’ l-Anness 1 għall-attivitajiet tan-NACE rev. 1 grupp 65.1 u għall-istituzzjonijiet ta’ kreditu kklassifikati taħt in-NACE rev. 1, klassi 65.22 għas-sena ta’ referenza 2001 u s-snin sussegwenti.
Għall-attivitajiet tan-NACE rev. 1, klassi 66.02, l-Istati Membri għandhom japplikaw id-definizzjonijiet tal-karatteristiċi 11 11 0, 12 11 0, 12 12 0 u 12 15 0 għas-sena ta’ referenza 2002 u s-snin ta’ referenza sussegwenti.
L-Istati Membri għandhom japplikaw id-definizzjoni emendata tal-karatteristika 21 11 0 u d-definizzjonijiet tal-karatteristiċi 21 12 0 u 21 14 0 tat-taqsima 4 ta’ l-Anness 2 għas-sena ta’ referenza 2001 u s-snin ta’ referenza sussegwenti.
L-Istati Membri għandhom japplikaw id-definizzjoni għall-karatteristiċi elenkati fit-taqsima 4 ta’ l-Anness 6 għar-Regolament (KE, Euratom) nru 58/97 għas-sena ta’ referenza 2001 u s-snin sussegwenti.
Huma għandhom japplikaw id-definizzjonijiet għall-karatteristiċi elenkati fit-taqsima 4 ta’ l-Anness 7 għar-Regolament (KE, Euratom) Nru 58/97 għas-sena ta’ referenza 2002 u s-snin sussegwenti.
Artikolu 6
Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-1 ta’ Settembru 2003.